CELEX: 32018R0164
Language: et
Date: 2018-02-02 00:00:00
Title: Nõukogu rakendusmäärus (EL) 2018/164, 2. veebruar 2018, millega rakendatakse määruse (EL) 2015/735 (milles käsitletakse piiravaid meetmeid seoses olukorraga Lõuna-Sudaanis) artikli 22 lõiget 1

3.2.2018   
            
            
               ET
            
            
               Euroopa Liidu Teataja
            
            
               L 31/1
            
         NÕUKOGU RAKENDUSMÄÄRUS (EL) 2018/164,
   2. veebruar 2018,
   millega rakendatakse määruse (EL) 2015/735 (milles käsitletakse piiravaid meetmeid seoses olukorraga Lõuna-Sudaanis) artikli 22 lõiget 1
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 7. mai 2015. aasta määrust (EL) 2015/735, milles käsitletakse piiravaid meetmeid seoses olukorraga Lõuna-Sudaanis ja millega tunnistatakse kehtetuks määrus (EL) nr 748/2014, (1) eriti selle artikli 22 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu võttis 7. mail 2015 vastu määruse (EL) 2015/735.
            
         
               (2)
            
            
               Võttes arvesse Lõuna-Sudaanis valitsevat üha halvenevat humanitaar- ja julgeolekuolukorda ning mõne rahuprotsessis osaleja ebapiisavat pühendumist, millest annavad tunnistust 21. detsembril 2017 allkirjastatud vaenutegevuse lõpetamise kokkuleppe korduvad rikkumised, tuleks määruse (EL) 2015/735 II lisas sätestatud loetellu isikutest ja üksustest, kelle suhtes kohaldatakse piiravaid meetmeid, lisada kolm isikut.
            
         
               (3)
            
            
               Määruse (EL) 2015/735 II lisa tuleks seetõttu vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2015/735 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub Euroopa Liidu Teatajas avaldamise päeval.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. veebruar 2018
      
         
            Nõukogu nimel
         
         
            eesistuja
         
         E. ZAHARIEVA
      
   
   
      (1)  ELT L 117, 8.5.2015, lk 13.
   
      LISA
      Määruse (EL) 2015/735 II lisas sätestatud loetellu lisatakse järgmised isikud:
      
         
                      
                  
                  
                     Nimi
                  
                  
                     Andmed
                  
                  
                     Loetellu kandmise põhjused
                  
                  
                     Loetellu kandmise kuupäev
                  
               
                     „1.
                  
                  
                     Paul Malong
                  
                  
                     Sünniaeg: 2. jaanuar 1962; 12. aprill 1960; 4. detsember 1960; 30. jaanuar 1960.
                     Sünnikoht: Malualkon, Sudaan; Malualkon, Lõuna-Sudaan; Warawar, Sudaan; Warawar, Lõuna-Sudaan
                  
                  
                     Paul Malong oli kuni 2017. aasta maini Sudaani Rahvavabastusarmee (SPLA) peastaabi ülem. Kuigi ta on ametist vabastatud, on ta endiselt väga mõjuvõimas isik, sest tema kontrolli all on mitu relvastatud rühmitust, SPLA ridadesse kuulub talle lojaalseid isikuid ning tal on suur toetajate võrgustik. Tema mõjuvõimu ilmestavad ka järgmised tõigad: 2017. aasta oktoobris püüdsid kõrgemad sõjaväelased (sealhulgas kolonelleitnant Chan Garang) Malongi jõuga koduarestist vabastada; 2018. aasta jaanuaris süüdistas president Kiir Malongi sõjaks valmistumises. Samuti käsutas Malong väeüksuseid, mis panid toime inimõiguste raskeid rikkumisi, sh tsiviilelanike vastu suunatud rikkumisi ja tsiviilelanike tapmisi ning ulatuslikku külade hävitamist.
                  
                  
                     3.2.2018
                  
               
                     2.
                  
                  
                     Michael Makuei Leuth
                  
                  
                     Sünniaeg: 1947;
                     Sünnikoht: Bor, Lõuna-Sudaan; Bor, Sudaan
                  
                  
                     Michael Makuei Leuth on alates 2013. aastast töötanud teabe- ja ringhäälinguministrina ning olnud valitsusdelegatsioonide eestkõneleja Ida-Aafrika Arenguühenduse (IGAD) rahuläbirääkimistel. Makuei on takistanud poliitilist protsessi Lõuna-Sudaanis, eelkõige takistades Lõuna-Sudaani Vabariigis konflikti lahendamist käsitleva 2015. aasta augusti kokkuleppe (ARCSS) rakendamist avalike vaenu õhutavate sõnavõttudega ning takistades ARCSSi ühise järelevalve- ja hindamiskomitee tööd ning ARCSSi üleminekuperioodi kohtuasutuste loomist. Ta on samuti takistanud ÜRO piirkondliku kaitseüksuse operatsioone. Makuei kannab vastutust ka inimõiguste tõsiste rikkumiste, sealhulgas väljendusvabaduse piiramise eest.
                  
                  
                     3.2.2018
                  
               
                     3.
                  
                  
                     Malek Reuben Riak
                  
                  
                     Sõjaväeline auaste: Auaste: kindralleitnant
                     Sünniaeg: 1. jaanuar 1960.
                     Sünnikoht: Yei, Lõuna-Sudaan
                  
                  
                     Malek Reuben Riak on alates 2017. aasta maist kaitsejõudude staabiülema asetäitja ja valitsusvägede peainspektor. Enne seda teenis ta SPLA staabiülema asetäitjana väljaõppe alal (märts 2016 – mai 2017) ja SPLA asejuhina (jaanuar 2013 – märts 2016). Kaitsejõudude staabiülema asetäitjana oli tal keskne roll armeele relvade hankimises.
                     ÜRO ekspertide rühm järeldas, et just Malek Reuben Riak oli see kõrgem ametiisik, kes vastutas 2015. aasta aprillis toimunud valitsusvägede rünnakutegevuse kavandamise eest ja juhtis rünnaku elluviimist Unity osariigis. Toime pandi tõsiseid inimõiguste rikkumisi, mille hulka kuulus külade ja taristu süstemaatiline hävitamine, kohalike elanike sunniviisiline ümberasustamine, tsiviilelanike valimatu tapmine ja piinamine, seksuaalvägivalla laialdane kasutamine muu hulgas vanurite ja laste suhtes ning laste röövimine ja sõduriks värbamine. Kõnealune rünnakutegevus on toime pandud vägivallaaktide tõttu takistanud poliitilise protsessi läbiviimist valitsuse ja opositsiooni vahel pooleliolevate rahuläbirääkimiste kontekstis.
                  
                  
                     3.2.2018“